**Taiga** on Linnanmäellä sijaitseva vuoristorata. Sen pituus on noin 1,1 kilometriä, huippunopeus 106 km/h ja korkeus 52 metriä (merenpinnasta 71,3 metriä). Taigan tieltä jouduttiin purkamaan, Vonkaputous, Vekkula ja Kot Kot -laitteet, sekä muutamia kioskirakennuksia. Taigassa on kaksi junaa, joihin kumpaankin mahtuu 16 henkilöä. Sen kapasiteetti on 860 matkustajaa tunnissa.

Taigassa juna saa alkuvauhtinsa lineaarisynkronimoottorissa, jossa junan vaunu muodostaa osan suoran muotoista sähkömoottoria. Kun junan vauhti alun jälkeen hidastuu, alkaa noin 60 metriä pitkä suora, jonka kohdalla tapahtuu toinen sysäys, ensimmäistä suuremmalla lineaarisynkronimoottorilla. Sen avulla juna nousee radan korkeimpaan kohtaan. Radan lopussa juna pysäytetään magneetin voimalla. Matka kestää noin minuutin. Vaunun keskinopeus on noin 70 km/h ja huippunopeus 106 km/h.

Huvipuistot ja laitevalmistajat panostavat yhä enemmän laitteiden teemoittamiseen: esimerkiksi Mack Ridesin toimittama Taigan kanssa samaan tekniikkaan perustuva Helix Lisebergissä Göteborgissa on teemoitettu avaruusaluksen lennoksi. Taigan taustatarina taas on kotkan lento: jonotusalue ja lastausalue kuvastaa kotkan pesää ja juna kotkaa liitämässä taigan yllä. Laitteen ajokokemusta onkin kuvailtu petolinnun lailla "lentämiseksi".

Taigan juna kulkemassa sen korkeimmassa kohdassa.
Taigan hinta on yli 10 miljoonaa euroa ja se on suomalaisten huvipuistojen historian suurin investointi tähän asti. Taigan toimitti sveitsiläinen ratalaitevalmistaja Intamin, joka on toimittanut Linnanmäelle myös Kirnun, Hurjakurun ja Panoraaman.

Radan perustustyöt aloitettiin kesällä 2018, ja pystytys alkoi elokuussa 2018. Rata avattiin yleisölle tiistaina 18. kesäkuuta 2019.

Tekniset tiedot
---------------

* Korkein kohta: maan pinnasta 52 metriä, meren pinnasta 71,3 metriä *lähde?*
* Radan pituus: 1 104 metriä
* Suurin nopeus: 106 km/t
* Valmistaja: Intamin, Sveitsi

Lähteet
-------

1. 1 2 3  Taigan sumuverho hälvenee: Suomen huvipuistohistorian merkittävin ratalaite Linnanmäelle kesäksi 2019! (Lasten Päivän Säätiö/Linnanmäki -tiedote) *STT Info*.  22.3.2018. STT Viestintäpalvelut. Viitattu 28.3.2018.
2. 1 2 3  Aalto, Maija & Jokinen, Riku: Linnanmäelle avataan yli kilometrin pituinen vuoristorata 2019, huippunopeus 106 kilometriä tunnissa (digitilaajille) *Helsingin Sanomat*.  22.3.2018. Viitattu 28.3.2018.
3. ↑  Taiga – Linnanmäki, Finland *intaminworldwide.com*.  Arkistoitu 16.7.2019. Viitattu 31.7.2019. (englanniksi)
4. 1 2 3 4 5 6  Mika Koivusalo: TM-koeajo: Linnanmäen Taiga-ratalaite – Positiivisella tavalla pelottava laite *Tekniikan Maailma*.  2.10.2021. Viitattu 8.9.2022.
5. ↑  Jokinen, Juho: Linnanmäen uusi vuoristorata aukeaa tiistaina, HS:n toimittaja huusi testiajossa kuin hyeena *Helsingin Sanomat*.  17.6.2019. Viitattu 2.8.2019.
6. ↑  Toivanen, Olli-Pekka: Linnanmäen uusi Taiga-vuoristorata on Suomen nopein - Sai ylistävät arviot ensiajossa: "11/10" *Iltalehti*.  18.6.2019. Viitattu 22.6.2022.
7. ↑  Taiga Linnanmäki. Viitattu 30.4.2022.

Aiheesta muualla
----------------

* Kuvia tai muita tiedostoja aiheesta **Taiga** Wikimedia Commonsissa

* Linnanmäen virallinen Taigan ajovideo Youtubessa
* Ilta-sanomat: Linnanmäki paljasti jättimäisen uutuus­laitteensa: "Huippu­nopeus on 106 km / h"